Il-Kummissjoni u s-Servizz Ewropew għall-Azzjoni Esterna (SEAE) illum ippubblikaw linji-gwida dwar id-diliġenza dovuta biex jgħinu lill-kumpaniji tal-UE jindirizzaw ir-riskju ta' xogħol furzat fl-operazzjonijiet u l-katini tal-provvista tagħhom, f'konformità mal-istandards internazzjonali. Il-linji-gwida se ttejjeb il-kapaċità tal-kumpaniji li jeqirdu x-xogħol furzat mill-ktajjen tal-valur tagħhom billi jipprovdu pariri konkreti u prattiċi dwar kif jiġi identifikat, evitat, mitigat u indirizzat ir-riskju tiegħu. Il-Viċi President Eżekuttiv u Kummissarju għall-Kummerċ, Valdis Dombrovskis qal: “Fid-dinja m'hemmx lok għal xogħol furzat. Il-Kummissjoni hija impenjata li tħassar għal kollox din it-tebgħa bħala parti mill-ħidma usa' tagħna biex niddefendu d-drittijiet tal-bniedem. Din hija r-raġuni għaliex qed inpoġġu t-tisħiħ tar-reżiljenza u s-sostenibbiltà tal-ktajjen tal-provvista tal-UE fil-qalba tal-istrateġija kummerċjali reċenti tagħna. In-negozji huma kruċjali biex dan iseħħ, għaliex jistgħu jagħmlu d-differenza kollha permezz ta' aġir responsabbli. Bil-linji-gwida tal-lum, qed nappoġġaw lill-kumpaniji tal-UE f'dawn l-isforzi. Se nżidu l-ħidma tagħna ta' diliġenza dovuta bil-leġiżlazzjoni li ġejja tagħna dwar il-Governanza Korporattiva Sostenibbli.” Ir-Rappreżentant Għoli/il-Viċi President Josep Borrell qal: Ix-xogħol furzat mhuwiex biss ksur serju tad-drittijiet tal-bniedem iżda wkoll kawża ewlenija tal-faqar u ostaklu għall-iżvilupp ekonomiku. L-Unjoni Ewropea hija fuq quddiem nett fid-dinja f'dak li għandu x'jaqsam mal-imġiba responsabbli fin-negozju u n-negozju u d-drittijiet tal-bniedem. Il-Linji-gwida li qed nippubblikaw illum jikkonvertu l-impen tagħna f'azzjoni konkreta. Se jgħinu lill-kumpaniji fl-UE jaraw li l-attivitajiet tagħhom ma jkunux ta' kontribut lejn prattiċi ta' xogħol furzat f'xi settur, reġjun jew pajjiż.” Il-linji-gwida jispjegaw l-aspetti prattiċi tad-diliġenza dovuta u jipprovdu ħarsa ġenerali lejn l-istrumenti tal-UE u dawk internazzjonali dwar l-imġiba responsabbli fin-negozju, li huma rilevanti għall-ġlieda kontra x-xogħol furzat. L-UE diġà stabbiliet standards obbligatorji f'xi setturi u tippromwovi b'mod attiv l-implimentazzjoni effettiva ta' standards internazzjonali dwar imġiba responsabbli fin-negozju. Il-promozzjoni ta' ktajjen tal-valur responsabbli u sostenibbli hija waħda mill-pilastri tal-istrateġija kummerċjali reċenti tal-UE . Il-linji-gwida huwa riżultat konkret tal-istrateġija billi jgħinu lin-negozji tal-UE jieħdu l-miżuri xierqa, sakemm tidħol fis-seħħ il-leġiżlazzjoni dwar il-Governanza Korporattiva Sostenibbli. Din il-leġiżlazzjoni li ġejja għandha tintroduċi obbligu ta' diliġenza dovuta obbligatorju li jobbliga lill-kumpaniji tal-UE jidentifikaw, jipprevjenu, jimmitigaw u jqisu l-impatti tas-sostenibbiltà fl-operazzjonijiet u l-katini tal-provvista tagħhom. Soġġett għall-valutazzjoni tal-impatt li ġej, dan se jinkludi azzjoni u mekkaniżmi ta' infurzar effettivi biex jiġi żgurat li x-xogħol furzat ma jsibx post fil-ktajjen tal-valur tal-kumpaniji tal-UE. Il-politika kummerċjali tal-UE diġà tikkontribwixxi għall-abolizzjoni tax-xogħol furzat permezz tad-diversi strumenti tagħha. Il-ftehimiet kummerċjali tal-UE huma uniċi fis-sens li jinkludu impenji vinkolanti għar-ratifika u l-implimentazzjoni b'mod effettiv tal-Konvenzjonijiet fundamentali kollha tal-ILO, inklużi dawk dwar ix-xogħol furzat. Dawk il-konvenzjonijiet jinkludu obbligu li jitrażżan l-użu ta' xogħol furzat jew obbligatorju fil-forom kollha tiegħu. Dan l-impenn jestendi għall-pajjiżi li jibbenefikaw mill-arranġament speċjali ta' inċentivi għall-iżvilupp sostenibbli u l-governanza tajba (SĠP+) taħt l-Iskema Ġenerali ta' Preferenzi (SĠP) tal-UE. Il-71 pajjiż benefiċjarju kollha tal-Iskema ta' Preferenzi Ġenerali huma obbligati li ma jikkommettux ksur serju u sistematiku tal-prinċipji tal-Konvenzjonijiet fundamentali tal-ILO. Il-linji-gwida jwettqu wkoll għadd ta' prijoritajiet tal-Pjan ta' Azzjoni tal-UE dwar id-Drittijiet tal-Bniedem u d-Demokrazija 2020–2024 fil-qasam tan-negozju u d-drittijiet tal-bniedem. Dawk il-prijoritajiet jinkludu l-qerda tax-xogħol furzat u l-promozzjoni ta' standards ta' diliġenza dovuta rikonoxxuti internazzjonalment. Aktar Informazzjoni Linji-Gwida dwar id-diliġenza dovuta għall-kumpaniji tal-UE biex jindirizzaw ir-riskju ta' xogħol furzat fl-operazzjonijiet u l-katini tal-provvista tagħhom